CELEX: 32016R2022
Language: et
Date: 2016-07-14 00:00:00
Title: Komisjoni delegeeritud määrus (EL) 2016/2022, 14. juuli 2016, millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kolmandate riikide äriühingute registreerimiseks vajatavat teavet ning klientidele teabe esitamise vormi (EMPs kohaldatav tekst )

19.11.2016   
            
            
               ET
            
            
               Euroopa Liidu Teataja
            
            
               L 313/11
            
         KOMISJONI DELEGEERITUD MÄÄRUS (EL) 2016/2022,
   14. juuli 2016,
   millega täiendatakse Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kolmandate riikide äriühingute registreerimiseks vajatavat teavet ning klientidele teabe esitamise vormi
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012, (1) eriti selle artikli 46 lõiget 7,
   ning arvestades järgmist:
   
               (1)
            
            
               Määrusega (EL) nr 600/2014 on kehtestatud võrdsetele vastaspooltele ja kutselistele klientidele investeerimisteenuste ja -tegevuste pakkumiseks liitu sisenevate kolmandate riikide äriühingute kohtlemise ühtlustatud raamistik.
            
         
               (2)
            
            
               On asjakohane kindlaks määrata teave, mida kogu liidus investeerimisteenuste pakkumist või investeerimistegevusega tegelemist taotlev kolmanda riigi äriühing peaks Euroopa Väärtpaberiturujärelevalvele (edaspidi „ESMA“) esitama, ning see, milline peaks olema määruse (EL) nr 600/2014 artikli 46 lõikes 5 osutatud klientidele esitatava teabe vorm, et kolmanda riigi äriühingutele kehtestada ühtsed nõuded ning kasutada võimalust osutada teenuseid kogu liidus.
            
         
               (3)
            
            
               Selleks, et ESMA saaks kolmanda riigi äriühinguid nõuetekohaselt tuvastada ja registreerida, tuleks ESMA-le esitada nende kontaktandmed, riiklikud ja rahvusvahelised identifitseerimisnumbrid ning äriühingu asutamise riigis investeerimisteenuste osutamise loa tõend.
            
         
               (4)
            
            
               Teabe arusaadavuse ja selguse tagamiseks tuleb olla hoolikas kolmandate riikide äriühingute poolt klientidele teabe esitamiseks kasutatava keele ja vormistuse valimisel.
            
         
               (5)
            
            
               Käesoleva määruse kohaldamine tuleks edasi lükata, et selle kohaldamine langeks kokku määruse (EL) nr 600/2014 kohaldamise kuupäevaga.
            
         
               (6)
            
            
               Käesolev määrus põhineb ESMA poolt komisjonile esitatud regulatiivsete tehniliste standardite eelnõul.
            
         
               (7)
            
            
               ESMA on korraldanud käesoleva määruse aluseks olevate regulatiivsete tehniliste standardite eelnõu kohta avalikud konsultatsioonid, analüüsinud potentsiaalseid seonduvaid kulusid ja kasu ning küsinud arvamust vastavalt Euroopa Parlamendi ja nõukogu määruse (EL) nr 1095/2010 (2) artiklile 37 asutatud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Registreerimiseks vajalik teave
   Kolmanda riigi äriühing, kes taotleb investeerimisteenuste osutamist või investeerimistegevusega tegelemist kõikjal liidus vastavalt määruse (EL) nr 600/2014 artikli 46 lõike 4 teisele lõigule, peab ESMA-le esitama järgmise teabe:
   
               a)
            
            
               äriühingu täisnimi, sh juriidiline nimi ja kauplemisel äriühingu poolt kasutatavad muud nimed;
            
         
               b)
            
            
               äriühingu kontaktandmed, sh peakorteri aadress, telefoninumber ja e-posti aadress;
            
         
               c)
            
            
               taotluse eest vastutava isiku kontaktandmed, sh telefoninumber ja e-posti aadress;
            
         
               d)
            
            
               veebisait (kui on olemas);
            
         
               e)
            
            
               äriühingu riiklik identifitseerimisnumber (kui on olemas);
            
         
               f)
            
            
               äriühingule määratud juriidilise isiku tunnus (kui on olemas);
            
         
               g)
            
            
               äriühingule määratud ettevõtte tunnuskood (kui on olemas);
            
         
               h)
            
            
               äriühingu järelevalve eest vastutava kolmanda riigi pädeva asutuse nimi ja aadress; kui järelevalve eest vastutab mitu asutust, esitatakse üksikasjad vastavate pädevusvaldkondade kohta;
            
         
               i)
            
            
               kolmanda riigi pädeva asutuse registri link (kui on olemas);
            
         
               j)
            
            
               teave selle kohta, milliseid investeerimisteenuseid, -tegevusi ja kõrvalteenuseid on äriühingul lubatud oma asutamise riigis pakkuda;
            
         
               k)
            
            
               liidus osutatavad investeerimisteenused ja teostatavad investeerimistegevused, sh kõik kõrvalteenused.
            
         Artikkel 2
   Teabe esitamise nõuded
   1.   Kolmanda riigi äriühing teatab artikli 1 punktide a–g, j ja k kohaselt esitatud teabe mis tahes muutustest ESMA-le 30 päeva jooksul.
   2.   ESMA-le artikli 1 punkti j alusel esitatud teave tuleb esitada kirjalikus kinnituses, mille on välja andnud kolmanda riigi pädev asutus.
   3.   ESMA-le artikli 1 alusel esitatav teave tuleb esitada inglise keeles ja kasutades ladina tähestikku. Kõik artikli 1 ja käesoleva artikli lõike 2 alusel ESMA-le esitatavad juurdekuuluvad dokumendid peavad olema ingliskeelsed, või kui need koostatud muus keeles, tuleb koos nendega esitada ka kinnitatud tõlge inglise keelde.
   Artikkel 3
   Teave liidus asuvate klientide liigi kohta
   1.   Kolmanda riigi äriühing peab määruse (EL) nr 600/2014 artikli 46 lõikes 5 osutatud teabe klientidele esitama püsival andmekandjal.
   2.   Määruse (EL) nr 600/2014 artikli 46 lõikes 5 osutatud teabe esitamisel tuleb tagada järgmine:
   
               a)
            
            
               esitamine inglise keeles või mõnes teenuste osutamise kohaks oleva liikmesriigi ametlikus keeles;
            
         
               b)
            
            
               kergesti loetav esitus ja vormistus, kasutades loetavas suuruses tähemärke;
            
         
               c)
            
            
               ei kasutata värve, mis võivad teabe arusaadavusele halvasti mõjuda.
            
         Artikkel 4
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda hakatakse kohaldama alates määruse (EL) nr 600/2014 artikli 55 teises lõigus osutatud kuupäevast.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. juuli 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 84.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).